### Beslutningstema

Det skal besluttes, om der skal meddeles lovliggørende dispensation til en allerede etableret tagkvist på adressen [adresse], 6280 André Bertelsen.

### Sagsfremstilling

I forbindelse med ansøgning om udskiftning af taget på ejendommen, har forvaltningen konstateret, at den eksisterende tagkvist mod syd er etableret uden forudgående tilladelse fra Tønder Kommune. Kvisten er i strid med den gældende lokalplan og kræver dermed dispensation.

Ejendommen er opført i 1903 og er registreret som bevaringsværdig med SAVE-værdien 4 (høj værdi). Ejendommen er endvidere omfattet af bevarende lokalplan nr. 070-210 for Højer Bymidte, som bl.a. har til formål at sikre de karakteristiske og væsentligste værdier i den oprindelige bystruktur, den bevaringsværdige bebyggelse og i den unikke sammenhæng mellem by og landskab.

Jf. lokalplanens § 6.12 kan der opsættes kviste fortrinsvist mod husets gårdside (...) Kviste i tagfladen skal placeres, så deres centerlinje flugter med centerlinjen i et vindue i stueetagen og kviste skal udformes og overfaldebehandles i overensstemmelse med husets arkitektur og byggetradition.

Kvisten er placeret på den sydvendte tagflade, delvist synlig fra [adresse], og sikrer adgang fra boligens overetage til tagfladen på den flade tilbygning til ejendommen. Det er forvaltningens vurdering, at den etablerede kvist ikke er udført med respekt for bygningens oprindelige arkitektur. Bygningen er udført med en meget karakteristisk gavl, som i nogen grad svækkes/forstyrres rent visuelt af kvisten.

I udpegningsgrundlaget fra 2010 beskrives ejendommen som en "fin bygning som med sit markante gavlparti er en vigtig del af det samlede gadebillede". I forhold til den hidtidige praksis og bygningens samlede udtryk, er det derfor forvaltningens vurdering, at der bør meddeles afslag til den etablerede kvist.

Alternativt til den ulovlige kvist kan flugtvej/adgang til fladtagsbygningen evt. etableres ved at trække døråbningen ind i tagfladen i stedet, som en udskæring i tagfladen i princippet som en indbygget tagterrasse. Dermed vil døråbningen ikke kunne ses fra gaden og vil ikke påvirke den unikke gavlarkitektur negativt.

I forbindelse med ansøgning om tilskud til udskiftning af taget, har ejendommen været forelagt Højer Byfond, som ikke har haft bemærkninger til det ansøgte.

### Lovgrundlag

Planloven

### Fagchefen for Plan og Udvikling indstiller,

at der meddeles afslag til lovliggørende dispensation, fulgt op af påbud om fysisk lovliggørelse, eller

at der gives dispensation til, at den eksisterende kvist fjernes og istedet ændres til udskæring ind i tagfladen, så der kan etableres en flugtvej til det flade tag.

### Beslutning

1. "at": Indstillingen ikke godkendt.

2. "at": Indstillingen godkendt.

Kjeld Andersen deltog ikke i mødet.